《满江红 立秋》
清代·钱孟钿

秋到银床，阑干外、暮云千叠。凝望眼、一天凉露，断蝉悽咽。

玉宇犹涵遥海雾，金风欲动高梧叶。更谁家、少妇倚楼时，闻孤笛。

杨柳岸，菱歌歇。摇落尽，江潭色。倩长绳难系，尽教虚掷。

纨扇不须怜素影，银河亦自伤离别。问何人、吹彻玉笙寒，眉峰碧。

作者简介：钱孟钿，字冠之，号浣青，武进人。尚书、谥文敏维城女，巡道崔龙见室。有《浣青诗草》、《鸣秋合籁集》。